Document ID: 31992R2009

KOMISSION ASETUS (ETY) N:o 2009/92,
annettu 20 päivänä heinäkuuta 1992,
tislattujen alkoholijuomien, maustettujen viinien, maustettujen viinipohjaisten juomien ja maustettujen viinituotteista valmistettujen juomasekoitusten valmistukseen käytetyn maatalousperäisen etyylialkoholin yhteisön määritysmenetelmistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon tislattujen alkoholijuomien määritelmää, kuvausta ja esittelyä koskevista yleisistä säännöistä 29 päivänä toukokuuta 1989 annetun neuvoston asetuksen (ETY) N:o 1576/89(1) ja erityisesti sen 4 artiklan 8 kohdan,
ottaa huomioon maustettujen viinien, maustettujen viinipohjaisten juomien ja maustettujen viinistä valmistettujen juomasekoitusten määritelmää, kuvausta ja esittelyä koskevista yleisistä säännöistä 10 päivänä kesäkuuta 1991 annetun neuvoston asetuksen (ETY) N:o 1601/91(2) ja erityisesti sen 4 artiklan 4 kohdan,
sekä katsoo, että
olisi säädettävä yhteisön määritysmenetelmistä, jotta toimivaltaiset viranomaiset voisivat suorittaa asetuksen (ETY) N:o 1576/89 1 artiklan 3 kohdan h alakohdassa määritetyn ja asetuksen (ETY) N:o 1601/91 3 artiklan d kohdan kolmannessa luetelmakohdassa tarkoitetun maatalousperäisen etyylialkoholin asianmukaiset tarkastukset,
maatalousperäisen etyylialkoholin ominaisuudet määritetään asetuksen (ETY) N:o 1576/89 liitteessä I ja asetuksen (ETY) N:o 1601/91 liitteessä I; nämä ominaisuudet vastaavat viinien tislausta ja viininvalmistuksen sivutuotteita koskevista yleisistä säännöistä 19 päivänä kesäkuuta 1989 annetun neuvoston asetuksen (ETY) N:o 2046/89(3) liitteessä I olevaa neutraalin alkoholin määritelmää; sen vuoksi komission asetuksessa (ETY) N:o 1238/92 (4) olevat viinialalla sovellettavat neutraalia alkoholia koskevat yhteisön määritysmenetelmät olisi vahvistettava yhteisön määritysmenetelmiksi sovellettaessa myösasetusta (ETY) N:o 1576/89 ja asetusta (ETY) N:o 1601/91,
tässä asetuksessa vahvistettuja määritysmenetelmiä sovellettaessa saatujen tulosten verrattavuuden varmistamiseksi olisi määritettävä näillä menetelmillä saatujen tulosten toistuvuutta ja toistettavuutta koskevat rajat, ja
tässä asetuksessa säädetyt toimenpiteet ovat tislattuja alkoholijuomia käsittelevän soveltamiskomitean ja maustettuja viinipohjaisia juomia käsittelevän soveltamiskomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (ETY) N:o 1576/89 1 artiklan 3 kohdan h alakohdassa määriteltyä ja asetuksen (ETY) N:o 1601/91 3 artiklan d alakohdan kolmannessa luetelmakohdassa tarkoitettua maatalousperäistä etyylialkoholia koskevina yhteisön määritysmenetelminä käytetään asetuksen (ETY) N:o 1238/92 liitteessä olevia määritysmenetelmiä.
Asetuksen (ETY) N:o 1238/92 2 artiklan säännöksiä sovelletaan määritystulosten verrattavuuden varmistamiseksi.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä heinäkuuta 1992.

Labels: 17